Poesia sarda
pro sa libertade de su primu
bandidu sardu Giuanne Tolu 
fiolinesu, fi 32 annos latitante, 
bessidu in libertade s’82 
in sa Corte de Assise de Frosinone.

                     1.
S'annu barantanoe e ottighentos
già m'est costadu su mi cojuare
pro cussu so 'essidu a bandidare;
furriados mi sun tottu sos bentos
de primu piagheres e cuntentos,
mi pariat sa gloria passare,
mi fuit sa delizia de gosare
neghe de unu peideru ostinadu.
M'allegro c'a su mundu m'han torradu.

                     2.
Traittu 'e su peideru ostinadu
già nd'hat suffridu sa persone mia.
Issa a mie una santa mi pariat,
e mi fia cun geniu cojuadu,
e tott'in d'una m'agato ingannadu
pro sa mala incontrada cumpagnia,
mai custu discurrer lu podia
chi su gosare m'aeret privadu.
M'allegro c'a su mundu m'han torradu.

                     3.
Cando mai creia de m'ingannare
ca pro bona l'haia domandada,
e deo cando enia de caminada
sempre a issa andaia a chircare
mancu a mi fagher ite mandigare
sempre sa gianna agataia serrada,
una olta bi l'happo preigada
a s'assentare in domo l'happo nadu.
M'allegro c'a su mundu m'han torradu.

                     4.
Dadu l'happo in curreggiu un'aminetu
chi non s'esser movida dai domo:
«Mira ca ti l'avverto dai como
ca m'a' postu in fastizu e in suspettu,
custa olta su bruttu dae su nettu
nd'hap'a bogare e pro te mi fentomo,
tottu su male fattu eo l'assomo
ca lu cherzo su giustu misuradu»,
M'allegro c'a su mundu m'han torradu.

                     5.
Passan sas dies e deo suffrende
e la ido unu pagu reduida,
in tottu su prinzipiu de sa chida
bellu geniu a mie fìt fattende
e assentada in domo tribagliende;
sa die de Pasca una festa nodìda
si ch'andat a ballare presumida
senz'a mie niente m'haer nadu.
M'allegro c'a su mundu m'han torradu.

                     6.
Non la supero pius pro muzzere
ca so in pena forte incrudelidu;
e bido a su peideru bessidu,
mi leo una pistola a piaghere
mi fettat sa giustizia su chi chere',
m'agganzo su peideru attrividu,
mortu non l'appo ma fit male feridu,
tando mi so fuidu e occultadu.
M'allegro c'a su mundu m'han torradu.
[...]

                     9.
Unu e duos attacos a sa die
passende in sos desertos pius meschinos
infamendemi in tottu sos terrinos
tottu sa culpa daiana a mie,
passende nottes malas, abba a nie,
nerzende chi so capu de assasinos;
dae muzzere mia in sos destinos,
già m'hat pius de cussu causadu.
M'allegro c'a su mundu m'han torradu.

                    10.
Da gh'andei a firma a su Re
bindighi fini sos carabineris,
so resu e già fattu presoneri
eo chena mi mover unu pè:
«Cun volontade creide pro me
e ando eo cun bois volenteri,
de omine 'e onore cavaglieri
ca mi cherzo dae sa legge giudicadu».
M'allegro ch'a su mundu m'han torradu.
[...]

                    14.
Mi mandat sa risposta s'avvocadu
e deo cun sa tantu affrissione
a mi prevvener in s'imbarcazione
ca su dibattimentu est affisadu,
s'atera die mi c'ana imbarcadu
e mi presentan intro de Frosinone
sempre ispettende s'assoluzione
in d'unu logu iscuru lontanadu.
M'allegro c'a su mundu m'han torradu.

                    15.
Tando su presidente ha dimandadu
sa segunda die de su dibattimentu
cun totta veridade a giuramentu,
su primu Antoni Piu hat relatadu
chi Giuanne Tolu l'haeren dadu
ischis de una summa a cumprimentu:
«Non fattas in sa giura tradimentu,
nara su giustu su chi t'est costadu».
M'allegro c'a su mundu m'han torradu.

                    16.
«Suspettadu non hapo pro niente
ca lu cunfesso in custu Tribunale,
in mesu a sos contrarios su cale
su partidu contrariu potente;
Tolu in mesu de nois differente
s'hat torradu una paghe generale,
in presenzia nostra personale
comente frades bonos s'ha lassadu.
M'allegro c'a su mundu m'han torradu»,

                    17.
«Custu prezzettu de vintichimb'annos
chi a nois sa paghe nos hat postu,
che babbu nos hat dadu s'accunoltu,
lu rispettamus minores e mannos
cun sa parte contraria senza dannos
chi a d'ogni inimigu hada isoltu
pretenzende a non tennes iscoltu
comente nos hat isse preigadu».
M'allegro c'a su mundu m'han torradu.

                    18.
Su Presidente sighende a giamare:
«Giuanne Tolu comente biviat?».
«Deo connosco pro bonu faghiada
ch'est su zuighe nostru de istimare
c'happo giuradu e non cherzo affalzare,
ca Giuanne inue passaiat
su bene de ognunu diffendiat
ca d'ogni caminante hat difensadu».
M'allegro c'a su mundu m'han torradu.

                    19.
«Sebastianu Branca». «Su presente».
«Lu connosches a Tolu pro figura,
cun tottu bonu coro como giura
faedda como su cumbeniente:
naras chi Tolu siat innozente?».
«Chi non siat bividu de sa fura
hapo giuradu senza haer paura,
Tolu non hat offesu e ne furadu».
M'allegro c'a su mundu m'han torradu.

                   20.
«Ischis chi Tolu una summa happede rezzidu
chi custa offerta bi l'hana intregada?».
«Hap'intesu sa oghe nomenada
e pustis meda tempus hap'iscidu
Cambilargiu s'offerta nd'happidu
c'abitada in sa propia fìlada;
Giuanne Tolu cand'ischidu l'ada
a Pedru Cambilargiu hat minettadu.
M'allegro c'a su mundu m'han torradu.

                    21.
A Cambilargiu minettadu haiada
tre mizza francos sa summa rezziada,
sa die chi faghiat s'attrivida
su primu a Cambilarzu chi ochiat,
tando sa summa s'e' restituida
ca dae Tolu est istada proibida
e benini a Giuanne dare grida
pro totta sa cunsolza nomenadu».
M'allegro c'a su mundu m'han torradu.

                    22.
Pro finis sos giurados rispettade
e leade dai me s'isperimentu
su m'ider solu intr'e gabbia tentu
Tolu a sessant'annos de edade.
Bessit sa Corte cun felicidade
nerzende a Tolu: «Ses salvu e cuntentu».
Fatto a sos avvocados cumprimentu
c'hapo sa penetenzia accabadu.
M'allegro c'a su mundu m'han torradu,